Horlosie verklap toe meer as fiksheidIvonne en David Trinidad (Foto: CNN) ŉ Man van New York kon nie verstaan waarom sy vrou se Fitbit-horlosie telkens ŉ verhoogde hartklop aangedui het nie. David Trinidad (34) het opgemerk dat sy vrou, Ivonne (32), se maand oue horlosie verhoogde lesings van haar hartklop aangedui het. Hy het by die sosialemediawebwerf Reddit aangeklop vir hulp van medegebruikers. “My vrou se Fitbit wys die afgelope paar dae telkens ŉ verhoogde hartkloplesing,” het David geskryf. “Ek weet nie of iets dalk met die sensor verkeerd is nie.” Die sensor agterop die horlosie monitor gedurig die gebruiker se hartklop. Die produk monitor ook die hoeveelheid treë wat ŉ persoon neem, kalorieë wat verbrand word, en ander gesondheidsverwante data. Die data word dan na ŉ slimfoon of die webwerf oorgedra waar die gebruiker enige verandering of vordering kan dophou. “Ek het gehoop daar is ŉ maklike oplossing sodat ons nie die foutiewe toestel hoef te vervang nie,” het David aan CNN gesê. Talle persone het op Reddit raad aangebied, maar een van die persone het aanbeveel dat hulle moontlik uitvind of Ivonne nie dalk swanger is nie. Die egpaar het 10 tuisswangerskaptoetse gekoop, en al die toetse was positief. Volgens David was daar inderdaad ŉ paar simptome van swangerskap wat hy en sy vrou nie van bewus was nie, waaronder ŉ verhoogde hartklop. ŉ Dokter het Dinsdag aan die paartjie bevestig Ivonne is vyf weke swanger, en ma en baba is baie gesond.